Meer as 100 myne sonder waterlisensiesArgieffoto ŉ Totaal van 115 Suid-Afrikaanse myne word bedryf sonder ’n waterlisensie en 118 uit 712 myne wat wel oor waterlisensies beskik, voldoen nie aan die voorwaardes van dié lisensies nie. Die VF Plus het in antwoord op ŉ parlementêre vraag aan Nomvula Mokonyane, minister van water en sanitasie, met skok van dié toedrag van sake verneem. Adv. Anton Alberts, VF Plus-voorsitter, het Donderdag in ŉ verklaring gesê dit wys bloot dat “myne argeloos voortgaan om die omgewing te besoedel en dat die waterlisensiestelsel nie na behore werk nie”. Volgens Alberts is die meeste myne wat hulle hieraan skuldig maak in Mpumalanga geleë. Myne in Gauteng volg kort op hulle hakke. Alberts het gesê die Shiva Uranium-myn in Klerksdorp in Noordwes wat aan die Gupta-familie behoort, is een van dié wat nie aan waterlisensievoorwaardes voldoen nie. “Die Nasionale Waterwet word eenvoudig geïgnoreer of willens en wetens verbreek,” lui die verklaring. Volgens Alberts gaan die VF Plus die bevindinge aan die Blou Skerpioene voorlê vir ondersoek en verdere optrede. Indien daar niks van kom nie, sal die inligting aan die Valke oorhandig word vir optrede. “Die VF Plus glo dat mynaktiwiteite in balans met die omgewing moet plaasvind, dat mynlisensies nie onnodig gegee moet word nie, en dat diegene wat die omgewing besoedel, tronkstraf moet kry.”